钦定古今图书集成/明伦汇编/闺媛典/第218卷 > 夏彝妻夏侯氏〈王氏附〉
## 钦定古今图书集成/明伦汇编/闺媛典/第218卷 > 夏彝妻夏侯氏〈王氏附〉

按《德安府志》：“夏侯氏，孝感夏彝妻。彝早丧，夏侯擗踊
几绝。姑陈老两孤应图、应书皆幼，氏事老抚幼。二十
六年，应书补博士弟子。娶石氏，生时亨，甫八月而石
夭。时亨失乳，昼夜啼，家贫不能佣乳。保夏侯抱孙乞
邻妇乳，乳已，啼如前，因揉粉如乳，湩口哺之。后六年，
为应书续娶王氏。年十六，力操作，埒于女厮，奉姒不”
敢以娣居也。宵分篝火，乃得为时亨制衣履，昼夜不
少自逸。无何，应书没，王密割发置尸枕下，殓毕，即投
缳姑。夏侯哭曰：“天降祸夏氏，尔奈何助之，弃尔夫后？”
王唯唯不敢言。鬻织以奉姑，躬啖糠秕，日不再食。其
父以夏氏微，数讽女嫁王，不听。一日，父私与里中豪
侠谋，驰急走，绐女，称父病且死，待女“一面。”王遽归，而
父故无恙。王遂徒跣驰而返，护子益力，奉姑益谨。姑
七十有五卒，王哭踊过伤，年四十有二而殒。万历丁
巳，侍御史彭某以夏侯及王闻于朝，会神宗耄年倦
勤，诸疏留中不报。庚申，光宗自谅暗中下其事礼部，
天启辛酉，部报可，诏表其闾。明年，时亨成进士。崇祯
初，时亨自户部郎擢参河南政，特给新衔。命赠夏侯
王，皆为“太淑人。”